BODOLAND रादाब – बिजनी, 04 जुन : चिरां जिल्लानि बिजनी महकुमानि सिङाव थानाय खुजराबगुरि, सन्यासिगुरि जानानै सिसुबारिसिम थांनाय आइ दैमानि साखाथियाव थानाय माथावरिखौ नायगिदिंहैदों आमसुनि मोनसे दोलोआ। मिरु आमसुनि सोलोंथाइ नेहाथारि आबुल कालाम आजादनि दैदेननायाव बिजनी जिल्ला आमसुनि आफादगिरि रसुल खान, गाहाइ नेहाथारि जाहेद आलि आरो सोनाब बिजनी दख’रा आमसुनि मोनसे दोलोआ माथावरिखौ नायगिदिंहैयो। नायगिदिंनायजों लोगोसे बायनाय माथावरिखौ थाबैनो बानायना होनांगौ होन्ना खौरां बिजोंनि गेजेरजों दाबि खालामो आफादा। एरैहाय सिगां बोसोराव बारग’ गिबि मन्थ्रि सर्बानन्द सन’वाल आरो बिफाननि मन्थ्रि केशब महन्तआ बे माथावरिखौ नायगिदिंना बानायना होगोननि खोथा होदोंमोनब्लाबो दिनैसिम माथावरि बानायनायनि जेबो हाबाफारि लायाखै होनना बुंथियो। बिथांमोना बुंबावयोदि अखा बोथोरनि सिगां बे माथावरिखौ बानायफिन्ना होयाब्ला माज्राबारि, सिसुबारि, खुज्राबगुरिजों लोगोसे गोबां गामिफोरा दैजों लोमसावनायनि अनगायैबो बिजनी नोगोरा गिनांगौ दं होन्ना बुंथिबावो।